በሰው ኃይል ልማት ኢትዮጵያ ከአፍሪካ የተሻለ አፈፃፀም አላት
ኢትዮጵያ በሰው ኃይል ልማት ከአፍሪካ የተሻለ አፈፃፀም አንዳሳየች የተባበሩት መንግስታት የልማት ፕሮግራም  የ2014 የሰው ኃይል ሪፖርት አመለከተ።መርሃ ግብሩ የ2014 የሰው ኃይል ልማት ሪፖርትን ተጋላጭነትን በመቀነስ የሰው ኃይል ልማትን በዘላቂነት ማስቀጠል በሚል ርእስ ትናንት በሂልተን ሆቴል ይፋ አድርጓል።ሪፖርቱ ከአውሮፓውያኑ አቆጣጠር ከ2000 እስከ 2013 ያለውን የሰው ኃይል ልማት እድገት የሚያሳይ ሲሆን በዚህም ከሰሃራ በታች ካሉ የአፍሪካ አገሮች ኢትዮጵያና ሩዋንዳ ፈጣን የሆነ እድገት በማሳየት ከፍተኛ አፈፃፀም አንዳላቸው ገልጿል።ኢትዮጵያ ከአውሮፓውያኑ አቆጣጠር 2005 ጀምሮ አጠቃላይ የ3 ነጥብ 34 በመቶ የሰው ኃይል ልማት እድገት በማስመዝገብ በገቢ፣ በጤና እና በትምህርት አፈፃፀሟ ከፍተኛ እንደሆነ ጠቅሷል።እንደ አብነትም የአንድ ሰው አማካኝ ገቢ  ከ1984 እስከ 2013 ድረስ በአማካኝ የ104 ነጥብ 5 በመቶ ጭማሪ በማሳየት ላይ ሲሆን አንድ ሰው በህይወት የመኖር የእድሜ ጣሪያው በ1980 ላይ ከነበረበት 19 ነጥብ 8 አማካኝ ዕድሜ በአሁኑ ወቅት ወደ 64 መድረስ ችሏል።እነዚህና ሌሎች ምክንያቶች በሪፖርቱ ከፍተኛ የሆነ አፈፃፀም አንዲኖራት እንዳስቻለ ገልጿል።የተባበሩት መንግስታት የልማት ፕሮግራም በኢትዮጵያ ተወካይ የሆኑት ኤውጌን ኦውሱ ኢትዮጵያ በ2014 ሪፖርት 178ኛ ደረጃ ላይ ብትቀመጥም ነገር ግን አገሪቱ ባለፉት 15 አመታት ካደረገቻቸው ስራዎች አንጻር ያለውን ትከክለኛ ምስል አያሳየንም ብለዋል።ለዚህም አገሪቱ ከ1980 እስከ 2013 ድረስ በሰው ኃይል ልማት በኩል ከ5 በመቶ በላይ እድገት እያሳየች መምጣቷን እንደ  አንድ ምክንያት ያስቀምጣሉ።የአካባቢ ጥበቃና የደን ሚኒስትሩ አቶ በለጠ ተፈራ በበኩላቸው ኢትዮጵያ ያለችበት የመሬት አቀማመጥ ለድህነት፣ ለተፈጥሮ አደጋዎች የተጋለጠ መሆኑ አገሪቱ የሰው ኃየል ልማት እድገቱን እንዳታፋጥን ትልቅ መሰናክል እንደሆነ ተናግረዋል።ይሁን አንጂ በእነዚህ አስቸጋሪ ሁኔታዎችም ውስጥ  በድህነት ቅነሳ፣ ተጋላጭነትን በመቀነስና በሌሎች ነገሮችም ብዙ ርቀት በመራመድ አመርቂ የሆነ ስራ እንደሰራችና ይህም በተባበሩት መንግስታት የልማት ፕሮግራም ተቀባይነት እንድታገኝ እንዳስቻላት ገልፀዋል።ነገር ግን ያለውን ተጋላጭነት በመቀነስ የሰው ኃይል ልማቱን ለማስቀጠል አገሪቱ በከፍተኛ ርብርብ ላይ አንደምትገኝና ከእነዚህም ውስጥ በቅርቡ የጀመረችው የድንገተኛ አደጋዎች አስተዳደር ፖሊሲና የኢንቨስትመንት ፍሬምወርክ ስትራቴጂክ ፕሮግራም  ጥቂት ማሳያዎች ሊሆኑ እንደሚችሉ ተናግረዋል።በሪፖርቱ እንደተገለፀው ኢትዮጵያና ሩዋንዳን በመከተል አንጎላ፣ ቡሩንዲ፣ ማሊ፣ ሞዛምቢክ፣ ታንዛኒያና ዛምቢያ መልካም አፈፃፀም ካሳዩ አገራት መካከል ይገኙበታል።